‘কিক্‌’এর সাফল্যের পর থেকে আপনার কেরিয়ারগ্রাফও উপরের দিকে। দেশ ছেড়ে বলিউডে আসাটা কি এবার সফল মনে হচ্ছে?
আমি কতটা সফল সেটা এখনও বলার সময় আসেনি। টাচউড, পরপর কয়েকটা ভাল কাজ করতে পেরেছি। ছবিগুলোও ভাল ব্যবসা করেছে। কিন্তু অভিনেত্রী হিসেবে এখনও আমার অনেক কিছু শেখার আছে। 
আপাতত কি ‘ঝলক দিখলা যা’ নিয়েই ব্যস্ত?
এ বছর আমার যতগুলো ছবি মুক্তি পাওয়ার কথা ছিল সবই হয়ে গিয়েছে। তাই একটু খারাপ লাগছে। কিন্তু ‘ঝলক...’এর কাজটা আমি খুব উপভোগ করছি। 
চ্যানেলের সঙ্গে এই শো নিয়ে আপনার নাকি ঝামেলা বেধেছিল?
কথাটা একেবারেই সত্যি নয়! আমি অবাক হয়ে যাই, কী করে কিছু না জেনেই লোকে এসব গুজব ছড়ায়! কিছুদিন আগে শুনলাম, ‘ঝলক’এর সেট’এ নাকি ক্যাটরিনা (কাইফ) আমার সঙ্গে দুর্ব্যবহার করেছে! কেন এই ধরনের খবর ইন্টারনেটে ঘোরাফেরা করে জানি না। চ্যানেল কর্তৃপক্ষ কিন্তু তখনই জানিয়ে দিয়েছিলেন, কোনও রকম ঝামেলা আমাদের হয়নি। গোটা টিমের মধ্যে কতটা পজিটিভ এনার্জি রয়েছে, সেটা কেউ সেট’এ এলেই বুঝতে পারবেন।
বিচারকের ভূমিকা উপভোগ করছেন?
বিচারকের কাজটা যে কতখানি কঠিন হয়, সেটা এখন বুঝতে পারছি। আমার মনে হয় সময়ের সঙ্গে প্রতিযোগীরা যেমন আরও উন্নতি করে, আমিও তেমন বিচারক হিসেবে উন্নতি করছি। ইট্‌স অ্যান আমেজিং জার্নি।
নিজের দেশে কোনও কাজ করতে ইচ্ছে করে না?
আমি কিন্তু শ্রীলঙ্কায় অনেক কাজই করি। সদ্য একটা ছবি করলাম। তাছাড়া ওখানকার সৌন্দর্য প্রতিযোগিতাগুলোয় আমি নিয়মিত মেন্টরিং করি।
মডেলিং দিয়ে কেরিয়ার শুরু করেছিলেন। কখনও কোনও উদ্ভট ‘ফ্যাশন ফেজ’এর মধ্যে দিয়ে গিয়েছেন?
মডেলিংয়ের শুরুর দিকে আমার তেমন সাজগোজ করতে ভাল লাগত না। হাই হিল্‌স পরলে ঘাবড়ে থাকতাম! মনে হতো, সকলে আমার দিকে তাকাচ্ছে। তাই আলাদা করে কোনও ওয়াইল্ড ট্রেন্ড কখনও ফলো করিনি। তবে চুল নিয়ে অনেক পরীক্ষা-নিরীক্ষা করেছি একটা সময়।
‘ট্রেসামে’এর নতুন মুখ আপনি। এবার বোধহয় হেয়ারকাট নিয়ে যখন-তখন এক্সপেরিমেন্ট করতে পারবেন না?
তা কিন্তু নয়। ‘ট্রেসামে’ এমন একটা ব্র্যান্ড, যেটা মেয়েদের সব রকম ইচ্ছে-অনিচ্ছেই উদ্‌যাপন করে। সব রকম চুলের টেক্সচারও। হঠাৎ যদি আমার ইচ্ছে করে পিক্সি কাট করে ফেলার, অবশ্যই করতে পারব। এমন এনডোর্সমেন্ট নেব না যার জন্য স্টাইল নিয়ে আপস করতে হয়।
বেড়ানোর সময় চুল আর ত্বকের যত্ন কীভাবে নেন?
বেশি পরিমাণে পানীয় সঙ্গে রাখি। যাতে ডিহাইড্রেশন না হয়ে যায়। তাছাড়া ত্বক পরিষ্কার রাখার চেষ্টা করি সব সময়। ভাল ফেসওয়াশ, শ্যাম্পু, কন্ডিশনার ব্যবহার করি। আর ফিরে এসে হেয়ার স্পা করিয়ে নিই।
আপনার সাজ-পোশাক নিয়ে বলিউডে নিয়মিত চর্চা হয়। নিজের স্টাইল স্টেটমেন্টকে কীভাবে ব্যাখ্যা করবেন?
স্টাইল বিফোর কমফর্ট! প্রায় সব নতুন ট্রেন্ডের পোশাকই আমার আলমারিতে পাবেন। কোনও পোশাকে আমায় যদি দেখতে দারুণ লাগে, তাহলে সেটা পরতে একটু কষ্ট হলেও পরে ফেলব। হয়তো ড্রেসটা খুব টাইট বা স্টিলেটোজ পরে হাঁটতে কষ্ট হচ্ছে, তা-ও মাঝে মাঝে পরোয়া করি না (হাসি)! আমি মনে করি, নো পেন, নো গেন! এই সত্যি কথাটা কিন্তু আপনাকে বেশিরভাগ অভিনেত্রীই বলবে না। সকলে বলে, তারা আরামদায়ক পোশাক পরতে পছন্দ করে। কিন্তু সত্যি কথাটা হল, অনেক সময়ই আমাদের এমন পোশাক পরতে হয়, যেগুলো পরে সহজভাবে ঘোরাফেরা করা যায় না। তবে এটা ঠিক, যে তেমন আউটফিট আমি দু’বারের বেশি পরি না।